**OBRAZLOŽENJE OPĆEG DIJELA PRORAČUNA**

**UVODNE NAPOMENE**

Na osnovi članka 42. Zakona o proračunu (Narodne novine 144/21), predstavničko tijelo jedinice lokalne i područne (regionalne) samouprave do konca tekuće godine donosi proračun za iduću proračunsku godinu i projekcije za sljedeće dvije godine, i to u roku koji omogućuje primjenu proračuna od 1. siječnja godine za koju se donosi proračun. Uz proračun se donosi i Odluka o izvršavanju proračuna za sljedeću godinu. Donošenjem navedenih dokumenata omogućava se financiranje poslova i programa radi ostvarivanja javnih interesa i potreba građana.

S obzirom da će, prema Uputama za izradu proračuna jedinica lokalne i područne (regionalne) samouprave za razdoblje 2025.-2027. koje su objavljene 6. studenoga 2024., Ministarstvo financija sa službenim makroekonomskim projekcijama izaći tek 14. studenog 2024., pri izradi Proračuna Grada Zagreba za 2025. i projekcije za 2026. i 2027. uzete su u obzir makroekonomske projekcije Hrvatske narodne banke iz rujna ove godine. Prema istima, uslijed nastavka snažnog rasta osobne potrošnje, podržane rastom realnog raspoloživog dohotka stanovništva te znatnog intenziviranja investicijske aktivnosti, očekuje se da će nakon rasta BDP-a od 3,1% u 2023., rast u 2024. godini ubrzati na 3,6%. Osobna potrošnja te bruto investicije u fiksni kapital bit će nositelji rasta BDP-a u 2024. pri čemu će obje kategorije zabilježiti izraženo ubrzanje u odnosu na prošlogodišnju dinamiku. U 2025. godini očekuje se usporavanje rasta BDP-a na 3,2% odnosno 2,7% u 2026. godini.

Prosječna godišnja stopa inflacije potrošačkih cijena mogla bi se u 2024. više no prepoloviti (na 3,9%, s 8,4% u 2023.), uz daljnje smanjenje na 3,4% u 2025. i 2,3% u 2026.

Sukladno dobrim ostvarenjima, kao i snažnijem rastu gospodarske aktivnosti, na razini cijele 2024. zaposlenost bi mogla porasti za 3,0% u odnosu na prethodnu godinu. U 2025. i 2026. očekuje se daljnji rast zaposlenosti, no po nižim stopama. U nastavku projekcijskog razdoblja očekuje se nastavak godišnjeg rasta bruto plaća.

*Projekcije makroekonomskih pokazatelja Republike Hrvatske*



 Izvor: Sažetak jesenske makroekonomske projekcije za Hrvatsku HNB-a iz rujna 2024.

U siječnju 2024. godine donesen je Plan razvoja Grada Zagreba za razdoblje do kraja 2027. kao srednjoročni akt strateškog planiranja kojim su definirane ključne odrednice razvoja Grada u predmetnom razdoblju. Prema strateškom okviru iz navedenog Plana, prioriteti javnih politika razvoja Grada u srednjoročnom razdoblju, odabrani u skladu sa zaključcima provedene analize razvojnih potreba i potencijala, su:

* + Zeleno i otporno gospodarstvo;
	+ Društvena jednakost i kvalitetne i dostupne društvene usluge;
	+ Učinkovito i održivo upravljanje prostornim i prirodnim resursima;
	+ Zelena tranzicija i digitalna transformacija.

Sukladno Zakonu o proračunu, Ministarstvo financija sastavilo je Upute za izradu proračuna jedinica lokalne i područne (regionalne) samouprave za razdoblje 2025.-2027. Upute sadrže metodologiju izrade proračuna jedinica lokalne i područne (regionalne) samouprave te financijskih planova proračunskih i izvanproračunskih korisnika te planiranja rashoda proračunskih korisnika i postupanje s viškovima u sklopu decentraliziranih funkcija. Uz navedeno predmetnim uputama obuhvaćene su novosti i izmjene u poreznom sustavu, transparentnost proračuna, planiranje pojedinih specifičnosti i druge bitne odrednice.

S ciljem što realnijeg utvrđivanja visine prihoda i primitaka Proračuna Grada Zagreba, Gradski ured za financije i javnu nabavu zatražio je od gradskih ureda procjenu namjenskih i drugih prihoda za čiju su naplatu odgovorni u okviru svoje nadležnosti. Ostale prihode i primitke procijenio je Gradski ured za financije i javnu nabavu. Prihodi su procijenjeni na osnovi dosadašnjeg ostvarenja te procjene očekivane naplate u idućim godinama.

Gradski ured za financije i javnu nabavu je izradio i dostavio upute za planiranje proračuna Grada Zagreba svim gradskim uredima, zavodima i službama. Upute su sadržavale temeljne makroekonomske pretpostavke za izradu prijedloga proračuna, opis planiranih politika, procjenu prihoda i primitaka te rashoda i izdataka, način pripreme i metodologiju te terminski plan za izradu proračuna i prijedloga financijskih planova proračunskih korisnika. Gradski ured za financije i javnu nabavu je kroz upute za izradu proračuna dao limite za svako gradsko upravno tijelo zasebno. Nadležna gradska upravna tijela izradila su upute za izradu financijskih planova s limitima za proračunske korisnike.

Planiranju proračunskih rashoda i izdataka pristupilo se uvažavajući prioritete zasnovane na zakonskim i podzakonskim obvezama, odlukama Gradske skupštine Grada Zagreba te ranije sklopljenim ugovorima kao i najavljenim izmjenama u poreznom sustavu.

U proces planiranja proračuna za razdoblje 2025. - 2027. uključeno je 329 proračunskih korisnika, devet vijeća nacionalnih manjina, koordinacija vijeća nacionalnih manjina i devet predstavnika nacionalnih manjina koji su dostavili prijedloge svojih financijskih planova nadležnim gradskim upravnim tijelima. Financijski planovi proračunskih korisnika, osim proračunskih sredstava Grada, uključuju vlastite i namjenske prihode i primitke koje korisnici ostvaruju na svojim računima. Odlukom o izvršavanju Proračuna Grada Zagreba za 2025. propisano je izuzeće od uplate namjenskih prihoda i primitaka te vlastitih prihoda proračunskih korisnika u Proračun Grada Zagreba.

U Registru proračunskih korisnika Grada Zagreba nalaze se sljedeći korisnici:

* 19 javnozdravstvenih ustanova: [3 doma zdravlja](http://www.zagreb.hr/default.aspx?id=494), 7 [poliklinika](http://www.zagreb.hr/default.aspx?id=467), [6 specijalnih bolnica](http://www.zagreb.hr/default.aspx?id=469),[1 zavod za javno zdravstvo](http://www.stampar.hr/Default.aspx), [1 nastavni zavod za hitnu medicinu](http://www.hitna-pomoc-zg.hr/), [1 ustanova za zdravstvenu njegu u kući](http://www.zagreb.hr/default.aspx?id=470),
* 60 predškolskih ustanova,
* 116 osnovnoškolskih ustanova: [111 redovnih](http://www.zagreb.hr/UserDocsImages/odgoj_obrazovanje_spot/RedovneOsnovneSkole.doc) škola, 2 umjetničke te 3 s posebnim uvjetima obrazovanja ([Centar za odgoj i obrazovanje "Goljak"](http://www.coogoljak.hr), [Centar za autizam](http://www.autizam.hr) i Osnovna škola Nad lipom),
* 66 srednjoškolskih ustanova (55 gimnazija i strukovnih škola, [10](http://web1.zagreb.hr/default.aspx?id=22067) glazbenih i škola, 1 škola s posebnim uvjetima obrazovanja – Srednja škola Centar za odgoj i obrazovanje Zagorska) i [10 učeničkih domova](http://www.zagreb.hr/UserDocsImages/odgoj_obrazovanje_spot/UcenickiDomovi.doc);
* [35](http://web1.zagreb.hr/default.aspx?id=634) ustanova u kulturi: 1 knjižnica[, 12 centara za kulturu, 3 glazbene ustanove,](http://web1.zagreb.hr/default.aspx?id=634) 7 kazališta, [1 likovna ustanov](http://web1.zagreb.hr/default.aspx?id=634)a[, 9 muzeja](http://web1.zagreb.hr/default.aspx?id=634), filmska ustanova i Pogon – Zagrebački centar za nezavisnu kulturu i mlade,
* 16 ustanova socijalne skrbi: [10 domova za starije osobe](http://www.zagreb.hr/default.aspx?id=1815), Duga dom za djecu i odrasle - žrtve obiteljskog nasilja, [Ustanova](http://www.dobri-dom.hr) Dobri dom Grada Zagreba, Centar za pružanje usluga u zajednici Mali dom, Centar za pružanje usluga u zajednici Savjetovalište Luka Ritz, Centar za rehabilitaciju Silver, Centar za pružanje usluga u zajednici Zagrebački centar za neovisno življenje,
* Javna vatrogasna postrojba Grada Zagreba,
* Zavod za prostorno uređenje Grada Zagreba,
* Javna ustanova za upravljanje prirodnim vrijednostima grada (Priroda Grada Zagreba)
* Ustanova Zoološki vrt Grada Zagreba,
* Upravljanje sportskim objektima,
* Ustanova za sveobuhvatnu skrb Tigrovi,
* Razvojna agencija Zagreb za koordinaciju i poticanje regionalnog razvoja.

Osim prihoda koje proračunski korisnici Grada ostvaruju iz gradskog proračuna, vlastiti i namjenski prihodi (prihodi za posebne namjene) svih proračunskih korisnika Grada Zagreba koje planiraju ostvariti u razdoblju od 2025. - 2027. također se iskazuju u Proračunu Grada Zagreba za 2025. i projekciji za 2026. i 2027., kao i rashodi koji će se financirati iz tih prihoda. Namjenski i vlastiti prihodi svih proračunskih korisnika dio su proračuna Grada, ali ne i novčanog tijeka. Korisnici i nadalje na svojim računima ostvaruju te prihode, sa svojih računa podmiruju obveze/rashode koji se iz njih financiraju te su obvezni izvještavati o njihovu korištenju.

U plan proračuna uključena su sredstva za bruto plaće, doprinose i ostale rashode za zaposlenike osnovnih i srednjih škola te većine zdravstvenih ustanova, a koja se osiguravaju u Državnom proračunu. Na prihodnoj strani su ova sredstva iskazana na stavci Pomoći proračunskim korisnicima iz proračuna koji im nije nadležan te na stavci Prihodi od HZZO-a na temelju ugovornih obveza.

Proračun Grada Zagreba za 2025. u konačnici je utvrđen u visini od 2.942.182.790 eura od čega se na Grad u užem smislu odnosi 2.134.738.220 eura, a 807.444.570 eura na proračunske korisnike. U odnosu na tekući plan za 2024. Proračun za 2025. raste za 5,5%.

Tablični pregled proračuna Grada Zagreba za razdoblje 2025. - 2027. s usporedbom 2024. (uključujući prijedlog II. Rebalansa) te izvršenjem 2023. daje se u nastavku



 



Kroz Proračun za 2025. vidljivo je planiranje povećanih kapitalnih ulaganja u odnosu na prethodnu godinu, koja Grad uz vlastita sredstva i sredstva iz EU izvora planira sufinancirati i iz okvirnog zajma Europske investicijske banke, a sukladno sklopljenom ugovoru iz srpnja 2024.

Na kapitalna ulaganja se kroz Program radova kapitalnih ulaganja u objekte za društvene djelatnosti i u obnovu objekata oštećenih potresom u Gradu Zagrebu planira utrošiti ukupno 334.934.000 eura. Najznačajnijih deset strateških projekata u izgradnji za koje su planirana sredstva u 2025. obuhvaćaju:

* Gradsku knjižnica i društveno-kulturni centar Paromlin u iznosu 41 milijun eura,
* Dom sportova u iznosu 20 milijuna eura,
* Bazen Špansko u iznosu 16,2 milijuna eura,
* novu cestu i tramvajsku prugu u Sarajevskoj u iznosu 15 milijuna eura,
* produženje Branimirove i izgradnju Kolakove ulice u iznosu 9 milijuna eura,
* Stadion Kranjčevićeva u iznosu 11 milijuna eura,
* Kino Europa u iznosu 6,5 milijuna eura,
* novu tramvajsku prugu u Heinzelovoj u iznosu 21 milijun eura,
* stanove za javni najam u Podbrežju u iznosu 12 milijuna eura,
* podvožnjak Medpotoki u iznosu 3 milijuna eura.

Isto tako, ističe se nastavak ulaganja radi osiguranja univerzalne dostupnosti dječjih vrtića za što su planirana sredstva u iznosu 28,5 milijuna eura za izgradnju novih vrtića u Podbrežju, Borovju i Stenjevcu te dogradnje i rekonstrukcije postojećih objekata. Nastavlja se s ulaganjima u školske objekte za što su planirana sredstva u iznosu 69,8 milijuna eura, od čega najznačajnije Osnova škola Jakuševec, Područna škola Ježdovec, Osnovna škola Lanište i Osnovna škola Horvati te sportske dvorane Osnovne škole Stjepana Bencekovića i Osnovne škole Odra.

Značajniji iskoraci predviđaju se i u drugim bitnim područjima za građane tako da se planira:

* oko 10 milijuna eura za automatizirano upravljanje prometom radi prometnog rasterećenja što je gotovo dvostruko u odnosu na 2024.;
* nastavak ulaganja u opremanje i zapošljavanje 40 vatrogasaca Javne vatrogasne postrojbe za koju se ukupno izdvaja 20% više u odnosu na 2024.;
* otvaranje Zagrebačkog energetskog centra s ciljem poticanja energetske obnove i energetske učinkovitosti među širom javnosti, predstavnicima suvlasnika i upraviteljima zgrada, te energetsko certificiranje 160 zgrada i postavljanje fotonaponskih elektrana za samoopskrbu na 100 javnih zgrada u vlasništvu Grada;
* uređenje odlagališta Prudinec – Jakuševec nakon odrona u cilju osiguranja njegovog redovnog rada;
* izrada studijsko-projektne dokumentacije za izgradnju Centra za gospodarenje otpadom Zagreb te nabava potrebnih strojeva;
* izgradnja podzemnih spremnika na 40 lokacija te polupodzemnih spremnika na još 250 lokacija;
* provedba treće faze projekta Optimizacija potrošnje vode u javnim ustanovama Grada;
* nastavak ulaganja u javni gradski prijevoz odnosno revitalizacija Uspinjače, nabava novih tramvajskih vozila kao i investicijsko održavanje postojećih, nabava rabljenih autobusa u vrijednosti 15 milijuna eura i električnih autobusa u vrijednosti 3 milijuna eura, nabava dvije autobusne praonice (Dubrava i Podsused) u iznosu 1,2 milijuna eura te mobilne ispravljačke stanice u iznosu 3 milijuna eura:
* unapređenje posjetiteljske ponude u Parku prirode Medvednica te izgradnja nove četverosjedne žičare na Crvenom spustu i rekonstrukcija napuštene gornje postaje žičare;
* provedba ozelenjivanja grada i sadnja preko 8.000 stabala;
* nastavak ulaganja u održavanje odgojno obrazovnih i sportskih objekta;
* kontinuirano povećanje sredstava za programsko financiranje sportskih programa (s 19 milijuna eura u 2023., 25 milijuna eura u 2024. na 30 milijuna eura u 2025.);
* ulaganja u cjelovitu i energetsku obnovu objekata Muzeja za umjetnost i obrt, Umjetničkog paviljona, Ustanove Zagreb film i Zagrebačkog gradskog kazališta Komedija u iznosu 48,4 milijuna eura, najvećim dijelom iz EU izvora (NPOO); kontinuirano povećanje sredstava za kulturne programe (na programskoj djelatnosti gradskih ustanova 42% više u odnosu na tekući plan 2024. ili povećanje za 2,3 puta u odnosu na izvršenje 2023. te 10% više za programe koji se financiraju putem javnih poziva, nakon što su na prošlom proračunu povećana 2,3 puta); povećanje sredstava za 40% u odnosu na tekući plan, odnosno 2,3 puta u odnosu na izvršenje 2023. za ulaganja u postojeće objekte odnosno za investicijsko održavanje i opremanje;
* nabava 14 posebno opremljenih kombi vozila za prijevoz osoba s invaliditetom i djece s teškoćama u razvoju; širenje kapaciteta ustanova socijalne skrbi za pružanje izvaninstitucionalnih usluga s ciljem povećanja obuhvata korisnika (osoba s invaliditetom i djece s teškoćama u razvoju, mladih i obitelji s rizičnim ponašanjem, djece i odraslih žrtava nasilja te gerontoloških centara u domovima za starije); povećanje kapitalnih i investicijskih ulaganja u domove za starije s ciljem osiguranja kvalitetnijih uvjeta smještaja;
* nastavak ulaganja u zdravstvene ustanove putem nabave opreme i vozila hitne medicinske pomoći; dovršetak cjelovite obnove i novog opremanja Dječje bolnice Srebrnjak, Psihijatrijske bolnice za djecu i mladež te Specijalne bolnice za plućne bolesti; povećanje ulaganja u poboljšanje kvalitete i razvoj novih usluga javnozdravstvenog nadstandarda u području telemedicine, mobilnih logopedskih timova, mentalnog zdravlja, ranog razvoja djece te unaprjeđenja zdravlja ranjivih skupina.

**PRIHODI I PRIMICI**

Plan prihoda Grada Zagreba za razdoblje 2025. – 2027. zasniva se na važećim zakonskim propisima koji reguliraju pripadnost prihoda za financiranje javnih potreba iz nadležnosti lokalne i područne (regionalne) samouprave te sadrži plan po ekonomskoj klasifikaciji i izvorima financiranja.

Prihodi i primici Proračuna Grada Zagreba za 2025., uključujući višak iz prethodnog razdoblja planiraju se u ukupnom iznosu od **2.942.182.790** eura od čega se **2.134.738.220** eura odnosi na prihode i primitke proračuna Grada, dok se **807.444.570** eura odnosi na vlastite i namjenske prihode i primitke proračunskih korisnika, uključujući višak iz prethodnog razdoblja, koji nisu dio novčanog tijeka proračuna.

**PRIHODI / PRIMICI / VIŠAK PRIHODA – UKUPNO**



*Napomena: Sukladno novom Pravilniku o proračunskom računovodstvu i Računskom planu odjeljak 6117 Povrat poreza i prireza na dohodak po godišnjoj prijavi se ne koristi od 2025. godine pa nadalje.*



**PRIHODI / PRIMICI – GRAD**



**PRIHODI / PRIMICI / VIŠAK PRIHODA - PRORAČUNSKI KORISNICI**



**Prihodi i primici Proračuna Grada Zagreba po ekonomskoj klasifikaciji za 2025.:**

**PRIHODI POSLOVANJA**

* prihodi od poreza,
* pomoći iz inozemstva i od subjekata unutar općeg proračuna,
* prihodi od imovine,
* prihodi od upravnih i administrativnih pristojbi, pristojbi po posebnim propisima i naknada,
* prihodi od prodaje proizvoda i robe te pruženih usluga, prihodi od donacija te povrati po protestiranim jamstvima,
* kazne, upravne mjere i ostali prihodi.

**PRIHODI OD PRODAJE NEFINANCIJSKE IMOVINE**

* prihodi od prodaje neproizvedene dugotrajne imovine,
* prihodi od prodaje proizvedene dugotrajne imovine.

**PRIMICI OD FINANCIJSKE IMOVINE I ZADUŽIVANJA**

* primljeni povrati glavnica danih zajmova,
* primici od prodaje financijskih instrumenata - dionica i udjela u glavnici,
* primici od zaduživanja.

**Prihodi i primici proračuna Grada Zagreba bez vlastitih i namjenskih prihoda i primitaka proračunskih korisnika** planiraju se u iznosu od 2.134.738.220 eura što je 11,3% više u odnosu na tekući plan proračuna 2024., odnosno 11,9% više u odnosu na Prijedlog II. Izmjena i dopuna proračuna Grada Zagreba za 2024. godinu.

Obrazloženje planiranih iznosa prihoda i primitaka daje se u nastavku.

**PRIHODI POSLOVANJA**

**Prihodi poslovanja** planiraju se u iznosu od 1.948.273.620 eura i u strukturi prihoda i primitaka čine 91,26%.

Prihodi od poreza planiraju se u iznosu od 1.459.135.000 eura i obuhvaćaju porez na dohodak, poreze na imovinu i poreze na robu i usluge.

Porez na dohodak planira se u iznosu od 1.377.000.000 eura i predstavlja najznačajniji prihod Grada.

Naplata poreza na dohodak regulirana je Zakonom o porezu na dohodak (Narodne novine 115/16, 106/18, 121/19, 32/20, 138/20, 151/22 i 114/23). Vlada Republike Hrvatske je u saborsku proceduru uputila izmjene i dopune šest zakona u sklopu novog kruga porezne reforme, koje bi na snagu trebale stupiti 1. siječnja 2025. i koje će utjecati na prihode jedinica lokalne i područne (regionalne) samouprave pa tako i Grada Zagreba. Predloženim izmjenama Zakona o porezu na dohodak povećava se iznos osobnog odbitka (s 560 eura na 600 eura), povećava se osobni odbitak za uzdržavane članove i invalidnost, propisuju se novi rasponi više i niže stope godišnjeg poreza na dohodak (Grad Zagreb trenutno ima nižu stopu u visini od 23,6% te višu stopu u visini od 35,4%, a prijedlogom izmjena zakona niža stopa bi se smanjila na najviše 23% dok bi se viša smanjila na najviše 33%), povećava prag za primjenu više stope poreza na dohodak (s 50.400 eura na 60.000 eura godišnje) te se podiže iznos određenih neoporezivih primitaka koji se izračunavaju pomoću koeficijenta osnovnog osobnog odbitka (otpremnine, naknada za odvojeni život, nagrada za radne rezultate i sl.). Najavljene zakonske izmjene utjecat će na plaće građana – obveznika godišnjeg poreza na dohodak, ali i porezne prihode proračuna Grada Zagreba koji će biti manji u odnosu na prihode koje bi Grad ostvario da ove porezne reforme nije bilo. Uzimajući u obzir kontinuirani rast bruto plaća i povećanje stope zaposlenosti u 2025. te posljedično veći broj poreznih obveznika, prihodi od poreza na dohodak od nesamostalnog rada su planirani u nešto višem iznosu u odnosu na tekući plan 2024. godine.

Sukladno Zakonu o porezu na dohodak i Pravilniku o paušalnom oporezivanju djelatnosti iznajmljivanja i organiziranja smještaja u turizmu (Narodne novine 1/19, 1/20, 1/21 i 156/22), Gradska skupština je 5. listopada 2023. donijela Odluku o visini paušalnog poreza za djelatnosti iznajmljivanja i smještaj u turizmu kojom je visina ovog poreza utvrđena u visini 199,08 eura. Najavljenim poreznim izmjenama predstavničko tijelo jedinice lokalne samouprave za 2025. godinu moći će donijeti novu odluku o visini paušalnog poreza za djelatnosti iznajmljivanja i smještaj u turizmu sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenog za prethodnu godinu, sukladno posebnom propisu (Grad Zagreb je razvrstan u I. kategoriju turističke razvijenosti te se visina paušalnog poreza može utvrditi u visini od 150-300 eura).

Zakon o lokalnim porezima je također jedan od zakona koji je obuhvaćen najavljenim zakonskim izmjenama, a izmjene se odnose na porez na kuće za odmor kojem bi se mijenjao naziv u porez na nekretnine. Ovaj porez bi postao zajednički porez čiji bi se prihod dijelio između države i jedinica lokalne samouprave. Udio općine i grada u prihodu od poreza na nekretnine iznosio bi 80%, a države 20%. Porez na kuće za odmor je trenutno opcijski porez odnosno jedinice lokalne samouprave ga nisu dužne uvesti dok se prijedlogom izmjena i dopuna Zakona o lokalnim porezima propisuje obvezatnost uvođenja tog poreza, preciznije uređuje predmet oporezivanja i porezni obveznik te se proširuje raspon za utvrđivanje stope poreza u iznosu 0,6 – 8 eura godišnje po metru kvadratnom nekretnine koja se smatra predmetom oporezivanja. Predmet oporezivanja je svaki funkcionalni prostor namijenjen stanovanju pri čemu su oslobođene od poreza nekretnine koje služe stalnom stanovanju vlasnika, povezanih fizičkih osoba ili najmoprimaca, nekretnine koje se dugoročno iznajmljuju najmanje 10 mjeseci u godini, nekretnine javne namjene i one koje su namijenjene institucionalnom stanovanju.

Porezi na imovinu planiraju se u iznosu od 67.100.000 eura i čine ih porez na promet nekretnina, porez na nasljedstva i darove i porez na kuće za odmor (prema prijedlogu izmjena Zakona o lokalnim porezima postao bi porez na nekretnine). U podskupini poreza na imovinu vrijednosno je najznačajniji porez na promet nekretnina koji se planira u iznosu od 56.500.000 eura. Prema Zakonu o porezu na promet nekretnina (Narodne novine 115/16 i 106/18) porezna stopa iznosi 3%, a prihod u cijelosti pripada lokalnim jedinicama.

Porezi na robu i usluge planiraju se u iznosu od 15.035.000 eura, a glavnina se ostvaruje od poreza na cestovna motorna vozila.

Pomoći iz inozemstva i od subjekata unutar općeg proračuna planiraju se kao pomoći od međunarodnih organizacija te institucija i tijela EU, pomoći proračunu iz drugih proračuna, pomoći od izvanproračunskih korisnika, pomoći izravnanja za decentralizirane funkcije i fiskalno izravnanje, pomoći temeljem prijenosa EU sredstava te prijenosi između proračunskih korisnika istog proračuna. Ukupne pomoći planiraju se u iznosu od 252.297.210 eura i čine 11,8% ukupnih prihoda i primitaka, od čega se na sredstva iz EU izvora odnosi 187,9 milijuna eura što je 64% više u odnosu na tekući plan 2024.

* Pomoći od međunarodnih organizacija te institucija i tijela EU planiraju se u iznosu od 1.571.640 eura, a najvećim dijelom odnose se na projekte ZA-GREEN, Reallocate, UP 2030, Life Loop, CoFarm4Cities, Genprocure-urbact IV i Project Cares – Remote Healthcare for Silver Europe;
* Pomoći proračunu iz drugih proračuna planiraju se u iznosu od 19.063.300 eura, a najvećim dijelom odnose se na sufinanciranje zakupnine za Arenu, nastavak financiranja iz državnog proračuna projekata započetih iz Fonda solidarnosti Europske unije kod kojih je u tijeku provođenje ugovora o izvođenju radova, sredstva iz državnog proračuna za fiskalnu održivost dječjih vrtića, za sufinanciranje međumjesnog javnog prijevoza učenika, za projekt Školska shema, voće, povrće i mliječni proizvodi, za sufinanciranje dijela kamata za kreditiranje obrtnika, malih i srednjih poduzetnika po povoljnijim uvjetima te za izbore za predsjednika Republike Hrvatske;
* Pomoći od izvanproračunskih korisnika planiraju se u iznosu od 762.000 eura i odnose se na projekt Energetska bilanca, informacijski sustav i strateški dokumenti, projekt Zeleni koridor potoka Črnomerec, ozelenjivanje objekata u odgoju i obrazovanju Grada Zagreba, razvoj šumarstva, projekt Digitalni Zagreb te projekt Zagreb Smart City;

* Pomoći izravnanja za decentralizirane funkcije i fiskalno izravnanje planiraju se u iznosu od 43.679.970 eura sukladno važećim zakonskim odredbama;
* Pomoći temeljem prijenosa EU sredstava planiraju se u iznosu od 186.327.400 eura:
* iz Mehanizma za oporavak i otpornost u iznosu od 114.693.000 eura, i to za obnovu objekata oštećenih potresom, za izgradnju, dogradnju, rekonstrukciju i opremanje predškolskih ustanova radi osiguranja infrastrukturnih i materijalnih kapaciteta za povećanje dostupnosti ranog i predškolskog odgoja i obrazovanja, odnosno osnovnih i srednjih škola za potrebe jednosmjenskog rada i cjelodnevne nastave te za kapitalna ulaganja u socijalne ustanove;
* iz EU fondova u iznosu od 71.634.400 eura za knjižnicu Paromlin, gradnju pojedinih nerazvrstanih cesta, za VII. fazu projekta Pomoćnici u nastavi, za obnovu objekata oštećenih potresom, projekt Zaželi za potrebite Zagreba, projekt Gear Up, projekt Gift, projekt H2CE, projekt Greenscape CE, projekt Life cross, projekt Arcadia, projekt Školska shema voće, povrće i mliječni proizvodi, za provedbu ITU mehanizma, aktivaciju zelenih dvorišta za ugljičnu neutralnost.
* Tekući prijenosi između proračunskih korisnika istog proračuna planiraju se u iznosu od 892.900 eura i odnose se na prijenos sredstava iz Gradskog ureda za obrazovanje, sport i mlade ustanovi Poliklinika za rehabilitaciju slušanja i govora SUVAG za podmirenje rashoda u okviru programa rehabilitacije djece s teškoćama slušanja i govora.

Prihodi od imovine obuhvaćaju prihode od financijske i nefinancijske imovine te prihode od kamata na dane zajmove. Planiraju se u iznosu od 77.986.500 eura.

*Prihodi od nefinancijske imovine* planiraju se u iznosu od 72.983.500 eura i čine ih naknade za koncesije, prihodi od zakupa i iznajmljivanja imovine, naknada za korištenje nefinancijske imovine, naknade za ceste i ostali prihodi od nefinancijske imovine (naknada za zadržavanje nezakonito izgrađene zgrade u prostoru).

Naknade za koncesije obuhvaćaju naknade za koncesiju za gospodarsko korištenje voda, za distribuciju toplinske energije i plina, za izgradnju i upravljanje zračnom lukom te za obavljanje dimnjačarskih usluga. Planiraju se u iznosu od 6.020.000 eura.

Prihodi od zakupa i iznajmljivanja gradske imovine planiraju se u iznosu od 23.988.000 eura. Obuhvaćaju zakup poslovnih prostora, najam stanova i zakup javnih gradskih površina i poljoprivrednog zemljišta.

Naknade za korištenje nefinancijske imovine planiraju se u iznosu od 6.935.500 eura. Obuhvaćaju naknade za eksploataciju mineralnih sirovina, naknade za korištenje prostora elektrana, spomeničku rentu, naknadu o pravu puta za elektroničku komunikacijsku infrastrukturu, naknadu za pravo lova i naknadu za promjenu namjene poljoprivrednog zemljišta.

Naknade za ceste planiraju se u iznosu od 35.940.000 eura. Najveći dio čini godišnja naknada za uporabu javnih cesta što se plaća pri registraciji motornih i priključnih vozila. Ti se prihodi planiraju na temelju Zakona o javnim cestama i Pravilnika o visini godišnje naknade za uporabu javnih cesta što se plaća pri registraciji motornih i priključnih vozila.

Ostale prihode od nefinancijske imovine čini naknada za zadržavanje nezakonito izgrađene zgrade u prostoru, a planira se u iznosu od 100.000 eura.

Prihodi od upravnih i administrativnih pristojbi, pristojbi po posebnim propisima i naknada planiraju se u iznosu od 147.551.000 eura.

*Upravne i administrativne pristojbe* planiraju se u iznosu od 2.455.000 eura i obuhvaćaju županijske, gradske i općinske pristojbe i naknade te ostale upravne pristojbe i naknade.

*Prihodi po posebnim propisima* planiraju se u iznosu od 2.096.000 eura i obuhvaćaju vodni doprinos, doprinose za šume, ostale nespomenute prihode i naknade od financijske imovine.

Zakonom o izmjenama i dopuni Zakona o financiranju vodnoga gospodarstva (Narodne novine 153/09, 90/11, 56/13, 154/14, 119/15, 120/16, 127/17, 66/19 i 36/24) koji je stupio na snagu 1. srpnja 2024., ukinut je vodni doprinos koji se do tada plaćao na gradnju građevina uključujući i građevinu koja se ozakonjuje prema propisima o ozakonjenju nezakonito izgrađenih zgrada, a Gradu je pripadalo 8% od naplaćenog iznosa vodnog doprinosa. Iako je vodni doprinos ukinut, planiraju se prihodi u visini od 200.000 eura s obzirom da se još uvijek naplaćuje po izdanim rješenjima, a također se i izdaju rješenja za zahtjeve podnesene do 30. lipnja 2024.

Doprinos za šume planira se u visini od 60.000 eura, a prema odredbama Zakona o šumama (Narodne novine 68/18, 115/18, 98/19, 32/20, 145/20, 101/23 i 36/24) koristi se za financiranje izgradnje i održavanja komunalne infrastrukture.

Ostali nespomenuti prihodi planiraju se u visini od 1.500.000 eura, a čine ih prihodi od sufinanciranja za obnovu zgrada koju plaćaju vlasnici stanova pri obnovi zgrada iz sredstava spomeničke rente te prihodi od sufinanciranja obnove pročelja višestambenih zgrada.

Naknade od financijske imovine planiraju se od naknada za izdana jamstva trgovačkim društvima Zagrebački holding d.o.o., Zagrebački električni tramvaj d.o.o. i Vodoopskrba i odvodnja d.o.o. u visini od 336.000 eura.

*Komunalni doprinosi i naknade* planiraju se u iznosu 143.000.000 eura.

Komunalni doprinos planiran je u iznosu od 38.000.000 eura sukladno Odluci o komunalnom doprinosu (Službeni glasnik Grada Zagreba 4/19, 22/20 i 42/23). Sredstva komunalnog doprinosa namijenjena su financiranju gradnje objekata i uređaja komunalne infrastrukture: javnih površina, nerazvrstanih cesta, groblja i krematorija te javne rasvjete.

Komunalna naknada planira se u iznosu od 105.000.000 eura. Pitanje utvrđivanja, obračuna i naplate komunalne naknade uređeno je Odlukom o komunalnoj naknadi (Službeni glasnik Grada Zagreba 4/19, 11/20, 29/22 – presuda Visokog upravnog suda Republike Hrvatske, Narodne novine 120/22, 3/23 i 33/23 - pročišćeni tekst) i Odlukom o vrijednosti boda komunalne naknade (Službeni glasnik Grada Zagreba 36/23). Sredstva komunalne naknade najvećim dijelom se raspoređuju za provođenje programa radova na održavanju komunalne infrastrukture.

Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima planiraju se u iznosu od 25.000 eura, a odnose se na prihode od prodaje viška električne energije.

Kazne, upravne mjere i ostali prihodi planiraju se u iznosu od 11.278.910 eura i čine ih kazne i ostali prihodi koji obuhvaćaju naknade režijskih troškova vanjskih korisnika, naknade troškova postupka, povrate u proračun te druge manje prihode koji se ne planiraju posebno.

**PRIHODI OD PRODAJE NEFINANCIJSKE IMOVINE**

**Prihodi od prodaje nefinancijske imovine** planiraju se u iznosu od 11.210.000 eura. U strukturi prihoda i primitaka čine 0,53%. Obuhvaćaju prihode od prodaje neproizvedene i proizvedene dugotrajne imovine.

Prihodi od prodaje neproizvedene dugotrajne imovine planiraju se u iznosu od 3.550.000 eura, a obuhvaćaju prihode od prodaje materijalne imovine – prirodnih bogatstava i prihode od prodaje nematerijalne imovine.

*Prihodi od prodaje materijalne imovine – prirodnih bogatstava* planiraju se u iznosu od 3.500.000 eura, a odnose se na prodaju zemljišta putem natječaja, prodaju zemljišta radi formiranja parcela i na obročnu otplatu kupoprodajne cijene radi legalizacije objekata.

*Prihodi od prodaje nematerijalne imovine* planiraju se u iznosu od 50.000 eura, a odnose se na prihode prema ugovorima o pravu građenja.

Prihodi od prodaje proizvedene dugotrajne imovine planiraju se u iznosu od 7.660.000 eura, a odnose se na prihode od prodaje građevinskih objekata.

*Prihodi od prodaje građevinskih objekata* obuhvaćaju prihode od prodaje stambenih objekata i prihode od prodaje poslovnih objekata.

Prihodi od prodaje stambenih objekata planiraju se u iznosu od 4.160.000 eura, a obuhvaćaju prihode od prodaje stanova u vlasništvu Grada, prihode od prodaje POS stanova odnosno doznake Agencije za pravni promet i posredovanje nekretninama, prihode od prodaje stanova na kojima postoji stanarsko pravo koji se planiraju sukladno Zakonu o prodaji stanova na kojima postoji stanarsko pravo, a ostvaruju se uglavnom od obročne otplate stanova, a koriste se za pribavljanje stanova za socijalne potrebe građana Grada Zagreba te prihode od prodaje nadstojničkih stanova koji se planiraju sukladno Zakonu o prodaji stanova namijenjenih za nadstojnika stambene zgrade.

Prihodi od prodaje poslovnih objekata planiraju se u iznosu od 3.500.000 eura i odnose se na prihode od prodaje poslovnih prostora.

**PRIMICI OD FINANCIJSKE IMOVINE I ZADUŽIVANJA**

Ukupni primici od financijske imovine i zaduživanja te ukupni izdaci za financijsku imovinu i otplate zajmova iskazani su u računu financiranja.

**Primici od financijske imovine i zaduživanja** planiraju se u iznosu od 175.254.600 eura, a u strukturi prihoda i primitaka čine 8,22%, od čega najznačajnije primici od zaduživanja u iznosu od 175.234.000 eura. Od navedenog iznosa, 137.234.000 eura se odnosi na zajam Europske investicijske banke radi kapitalnih ulaganja sukladno već sklopljenom Ugovoru o zaduženju iz srpnja 2024. Preostali iznos od 38.000.000 eura se odnosi na prodaju potraživanja Zagrebačkih otpadnih voda d.o.o.

**Vlastiti i namjenski prihodi i primici proračunskih korisnika** uključujući višak iz prethodnog razdoblja planiraju se u iznosu od 807.444.570 eura što je 7,18% manje u odnosu na tekući plan 2024., a značajan utjecaj na manje planirane prihode u odnosu na plan očekuje se zbog nižih prihoda od HZZO-a na temelju ugovornih obveza s obzirom da Kliničkom bolnicom Sveti duh trenutno upravlja Republika Hrvatska.

Vlastiti i namjenski prihodi proračunskih korisnika planiraju se u proračunu, ali nisu dio novčanog tijeka te korisnici i nadalje na svojim računima ostvaruju te prihode i sa svojih računa podmiruju obveze/rashode koji se financiraju iz ovih izvora.

Najznačajnije stavke prihoda kod proračunskih korisnika čine sredstva od pomoći koju korisnici ostvaruju iz državnog proračuna u iznosu od 398.084.240 eura, prihodi od HZZO-a na temelju ugovornih obveza u iznosu od 200.948.500 eura, prihodi po posebnim propisima (sufinanciranje cijene predškolskog odgoja, ulaznice za kazališta i muzeje, sufinanciranje cijene obroka u školama itd.) u iznosu od 70.770.350 eura, pomoći temeljem prijenosa EU sredstava u iznosu od 66.287.520 eura, te prihodi od prodaje proizvoda i pruženih usluga proračunskih korisnika u iznosu od 41.229.950 eura.

**RASHODI I IZDACI**

Rashodi i izdaci Proračuna Grada Zagreba za 2025., uključujući planirano pokriće manjka iz prethodnog razdoblja, planiraju se u ukupnom iznosu od **2.942.182.790** eura od čega se na račune proračunskih korisnika odnosi **807.444.570** eura.

**RASHODI / IZDACI / POKRIĆE MANJKA – UKUPNO**





**RASHODI / IZDACI – GRAD ZAGREB**





**RASHODI / IZDACI / POKRIĆE MANJKA – PRORAČUNSKI KORISNICI**





Proračunski korisnici su samostalno u aplikaciju unosili svoje financijske planove za 2025. te projekcije za 2026. i 2027. godinu. Odlukom o izvršavanju Proračuna Grada Zagreba za 2025. predviđeno je da se namjenski i vlastiti prihodi što ih ostvare proračunski korisnici ne uplaćuju na račun Proračuna Grada Zagreba.

Rashodi i izdaci Proračuna Grada Zagreba za 2025. su:

**RASHODI POSLOVANJA**

* rashodi za zaposlene,
* materijalni rashodi,
* financijski rashodi,
* subvencije,
* pomoći dane u inozemstvo i unutar općeg proračuna,
* naknade građanima i kućanstvima na temelju osiguranja i druge naknade,
* rashodi za donacije, kazne, naknade šteta i kapitalne pomoći;

**RASHODI ZA NABAVU NEFINANCIJSKE IMOVINE**

* rashodi za nabavu neproizvedene dugotrajne imovine,
* rashodi za nabavu proizvedene dugotrajne imovine,
* rashodi za dodatna ulaganja na nefinancijskoj imovini;

**IZDACI ZA FINANCIJSKU IMOVINU I OTPLATE ZAJMOVA**

* izdaci za dane zajmove i jamčevne pologe,
* izdaci za ulaganja u financijske instrumente – dionice i udjele u glavnici,
* izdaci za otplatu glavnice primljenih kredita i zajmova.

U nastavku se daje obrazloženje rashoda i izdataka Proračuna Grada Zagreba.

**RASHODI POSLOVANJA** planirani su u iznosu od 2.280.742.765 eura od čega se na račune proračunskih korisnika odnosi 730.653.445 eura, a na račun proračuna Grada 1.550.089.320 eura.

**Rashodi za zaposlene** planirani su u ukupnom iznosu od 1.052.347.060 eura, od čega se 454.674.880 eura odnosi na plaće zaposlenih kojima se sredstva za plaće osiguravaju iz gradskih izvora (zaposlenike u ustanovama predškolskog odgoja, osnovnog školstva (produženi boravak), kulture, zdravstva i socijalne zaštite, zaposlenike ustanove Upravljanje sportskim objektima, Zavoda za prostorno uređenje Grada Zagreba, Razvojne agencije Zagreb za koordinaciju i poticanje regionalnog razvoja, Ustanove za sveobuhvatnu skrb o hrvatskim braniteljima, Javne vatrogasne postrojbe Grada Zagreba, vijeća nacionalnih manjina te ustanova Priroda Grada Zagreba i Zoološki vrt Grada Zagreba kao i djelatnike, vježbenike i dužnosnike gradske uprave), a 597.672.180 eura odnosi na plaće zaposlenih kod proračunskih korisnika kojima se sredstva osiguravaju iz vlastitih i namjenskih prihoda. Od navedenog najveći dio odnosi se na zaposlene u osnovnim i srednjim školama te na zaposlene u bolnicama i ostalim zdravstvenim ustanovama za koje se sredstva osiguravaju iz državnog proračuna odnosno iz HZZO-a. U odnosu na tekući plan za 2024. rashodi za zaposlene su veći za 8,2%.

**Materijalni rashodi** planirani su u ukupnom iznosu od 660.689.205 eura od čega se 129.014.865 eura odnosi na materijalne rashode koji se financiraju iz vlastitih i namjenskih sredstava proračunskih korisnika, a 531.674.340 eura na materijalne rashode koji se financiraju iz proračunskih sredstava. Od materijalnih rashoda koji se financiraju iz proračunskih sredstava najveći dio se odnosi na tekuće i investicijsko održavanje komunalne infrastrukture kao i objekata Grada za što se planiraju sredstva u iznosu od 250.877.540 eura. Od materijalnih rashoda koji se financiraju iz vlastitih i namjenskih sredstava proračunskih korisnika najveći dio u iznosu od 44.747.500 eura odnosi se na materijal i energiju, dok se 18.318.970 eura odnosi na rashode za usluge tekućeg i investicijskog održavanja.

**Financijski rashodi** planirani su u ukupnom iznosu od 9.809.680 eura od čega se na financijske rashode Grada odnosi 8.724.310 eura. Obuhvaćaju otplatu kamata za primljene kredite i zajmove, sredstva za bankarske usluge i usluge platnog prometa, zatezne kamate, negativne tečajne razlike i ostale nespomenute financijske rashode. Ova skupina rashoda je za 1,1 milijuna eura ili 11% niža nego u 2024. godini.

**Subvencije** su planirane u ukupnom iznosu od 226.635.100 eura i gotovo u cijelosti se odnose na sredstva financirana iz proračuna Grada. Obuhvaćaju subvencije trgovačkim društvima u javnom sektoru te subvencije trgovačkim društvima, poljoprivrednicima i obrtnicima izvan javnog sektora. Najveći se dio subvencija planira za javni gradski prijevoz ZET-a u iznosu 151,3 milijuna eura.

**Pomoći** su planirane u iznosu od 46.851.700 eura od čega se 46.739.600 eura odnosi na proračun Grada. Najznačajniji iznos pomoći u visini od 21.236.000 eura planira se za sufinanciranje obnova zgrada oštećenih potresom na području Grada Zagreba (bivši Fond za obnovu Grada Zagreba, Krapinsko-zagorske županije i Zagrebačke županije) te za Hrvatsko narodno kazalište u Zagrebu u visini od 12.982.000 eura.

**Naknade građanima i kućanstvima** planiraju se u ukupnom iznosuod 90.894.130 eura, a gotovo u cijelosti se odnose na isplate iz samog proračuna Grada (88.588.730 eura). U ovoj skupini rashoda planirana su sredstva za naknade za roditelje odgojitelje, novčanu pomoć za novorođenčad, za stipendije, dodatak uz mirovinu, pomoć kućanstvima za troškove stanovanja i druge pomoći sukladno Odluci o socijalnoj skrbi, sistematske preglede hrvatskih branitelja i hrvatskih ratnih vojnih invalida, za sufinanciranje boksova za smještaj spremnika za komunalni otpad, priključenje na komunalne vodne građevine te za ostale naknade.

**Rashodi za donacije, kazne, naknade šteta i kapitalne pomoći** u ukupnom iznosu od 193.515.890 eura obuhvaćaju tekuće i kapitalne donacije, kazne, penale, naknade šteta i kapitalne pomoći, a na isplate iz proračuna Grada odnosi se 193.122.360 eura. Na tekuće donacije u novcu iz proračuna Grada ukupno se odnosi 85.836.060 eura od čega je najznačajnije sufinanciranje programa sporta, privatni i vjerski vrtići, nezavisna produkcija u kulturi, Vatrogasna zajednica Grada Zagreba te Gradsko društvo Crvenog križa Zagreb.

Kapitalne pomoći iz proračuna Grada u iznosu od 62.086.000 eura se najvećim dijelom, u iznosu od 53.173.000 eura, odnose na obnovu i održavanje voznog parka Zagrebačkog električnog tramvaja te revitalizaciju Uspinjače, kupnju specijaliziranih vozila za prijevoz osoba s invaliditetom u iznosu od 1.820.000 eura te na Centar za gospodarenje otpadom u iznosu od 2.000.000 eura.

**RASHODI ZA NABAVU NEFINANCIJSKE IMOVINE** planirani su u ukupnom iznosu od 610.109.995 eura od čega se 536.764.470 eura odnosi na proračun Grada, dok se 73.345.525 eura odnosi na proračunske korisnike. Kapitalna ulaganja koja se iskazuju ovim razredom ekonomske klasifikacije su u 2025. za 93,9 milijuna eura ili 18,2% veća u odnosu na 2024. godinu.

**Rashodi za nabavu neproizvedene dugotrajne imovine** su ulaganja nastala u postupku stjecanja nefinancijske imovine i klasificiraju se prema njezinim pojavnim oblicima. Za ove rashode planirano je ukupno 8.345.190 eura od čega se 6.926.050 eura odnosi na rashode koji se financiraju s računa proračuna Grada.

**Rashodi za nabavu proizvedene dugotrajne imovine** u iznosu od 351.908.555 eura obuhvaćaju ulaganja u stambene i poslovne objekte, ceste, željeznice, plinovod, vodovod i kanalizaciju, ostale građevinske objekte, postrojenja i opremu, prijevozna sredstva, knjige, umjetnička djela, ostale izložbene vrijednosti te nematerijalnu proizvedenu imovinu. Od navedenog iznosa na korisnike se odnosi 16.947.585 eura. Kapitalna ulaganja iz proračuna Grada u iznosu od 334.960.970 eura realizirat će se najvećim dijelom putem Gradskog ureda za obnovu, izgradnju, prostorno uređenje, graditeljstvo i komunalne poslove, a prema Programu radova kapitalnih ulaganja u objekte za društvene djelatnosti i u obnovu objekata oštećenih potresom u Gradu Zagrebu u 2025. i Programu radova na području komunalnog gospodarstva u Gradu Zagrebu u 2025.

**Rashodi za dodatna ulaganja na nefinancijskoj imovini** su ulaganja kojima se produžuje vijek upotrebe, povećava kapacitet, mijenja namjena ili znatno poboljšavaju funkcionalna svojstva nefinancijske imovine, a iznose ukupno 249.856.250 eura, od čega se na proračunske korisnike odnosi 54.978.800 eura.

**IZDACI ZA FINANCIJSKU IMOVINU I OTPLATE ZAJMOVA** iznose ukupno 47.987.630 eura, što je za 32,1 milijuna eura ili 40% manje nego u 2024. Od navedenog iznosa u Gradskom uredu za financije i javnu nabavu za otplatu primljenih kredita planirana su sredstva u iznosu od 32.940.000 eura, najvećim dijelom za redovite otplate glavnice po dugoročnim investicijskim kreditima Grada. U Gradskom uredu za gospodarstvo, ekološku održivost i strategijsko planiranje planirana su sredstva u iznosu od 2.109.800 eura na projektu Pročišćavanje otpadnih voda i dokapitalizaciju trgovačkog društva Zagrebački električni tramvaj d.o.o. u iznosu 8.557.000 eura.

**PRENESENI MANJAK/VIŠAK**

U Godišnjem izvještaju o izvršenju Proračuna Grada Zagreba za 2023. i Financijskom izvještaju o prihodima i rashodima, primicima i izdacima Grada Zagreba za razdoblje 1. siječnja do 31. prosinca 2023. kao konsolidirani rezultat poslovanja Grada Zagreba utvrđen je višak u iznosu od 12.016.449,62 eura.

Za 2025. je planirano pokriće manjka u iznosu od 3.342.400 te korištenje viška u iznosu od 12.631.980 eura što predstavlja višak u iznosu od 9.289.580 eura. U 2026. je planirano pokriće manjka u iznosu od 3.492.400 i korištenje viška u iznosu od 7.368.590 eura što čini višak u iznosu od 3.876.190 eura, dok je u 2027. planirano pokriće manjka u iznosu od 3.158.900 i korištenje viška u iznosu od 6.533.580 eura što čini višak u iznosu od 3.374.680 eura. Višak iz prethodnih godina koji će se rasporediti, odnosno manjak iz prethodnih godina koji će se pokriti je planiran kod proračunskih korisnika.